《出邯郸西郭悯荒》
明代·卢龙云

驱车出城西，井里太萧索。寥寥几家村，俛仰但四壁。

鸡犬声不几，日晏未炊食。釜甑几生尘，相视无颜色。

烈日更流金，大风走沙石。岂无百亩宽，其奈千里赤。

壮者行四方，老者守廛陌。孤妇抱儿号，将为沟中瘠。

我行一见之，涕下忽沾臆。何以待徵求，无用苦相迫。

作者简介：广东南海人，字少从。万历十一年进士。授马平知县，补邯郸，治行为诸县之最。复补长乐，以忤权要，左迁江西藩幕。累官至贵州布政司参议。有《四留堂稿》、《谈诗类要》。